El coordinador del Pacte Nacional pel Referèndum, Joan Ignasi Elena, ha denunciat aquest diumenge les "mentides" que els sectors contraris al referèndum expliquen per "intentar aturar la voluntat majoritària" dels catalans. En una conferència durant la segona jornada del IV Congrés 'Qüestions d'Estat', que organitza Òmnium Cultural, Elena ha criticat que aquests sectors diguin que el referèndum "només és per votar la independència" i el bategin com a "secessionista". Elena ho ha qualificat de "fals" i ha assegurat que amb això "només busquen allunyar els no independentistes del referèndum i això no ho permetrem". El portaveu del PNR també ha desgranat altres "mentides" que segons ell difonen alguns sectors contraris al referèndum, com ara "dir que aquest procés és cosa de quatre eixelebrats quan la voluntat de votar uneix el 80% dels catalans i catalanes" i ha remarcat que el referèndum és legal i és possible, però no hi ha voluntat política de fer-lo". Elena ha reivindicat la feina del Pacte Nacional pel Referèndum com una eina “útil” que ha de servir per "tendir ponts sòlids dins el catalanisme polític per garantir-ne la cohesió". En aquest sentit, ha advertit que venen "temps molt complexos' però demana que les diferències no serveixi per separar. "Tenim dret a votar i aquesta és una veritat que ha arribat per quedar-se i créixer", ha sentenciat. Finalitza el IV Congrés 'Qüestions d'Estat' a Badalona Més de 200 persones han participat durant dos dies en el congrés 'Qüestions d'Estat', organitzat per Òmnium Badalona-Barcelonès Nord, que s'ha celebrat al Museu de Badalona i on s'ha debatut amb conferències, ponències i taules rodones "el camí cap a la futura República catalana".

Summary: Elena denuncia les "mentides" dels que intenten allunyar del referèndum "els no independentistes"


Sis detinguts per presumpte delicte contra la salut pública i 1.100 plantes de marihuana decomissades. És el balanç de l'operatiu policial efectuat pels Mossos d'Esquadra aquest dimecres al matí en una casa aïllada de Corçà (Baix Empordà). Després d'un mes d'investigació impulsada per la comissaria de la Bisbal d’Empordà, s'han arrestat sis persones, d'entre 28 i 62 anys, veïns de Corçà i de la Bisbal, i tots amb antecedents policials. Quatre dels quals tenen nacionalitat espanyola i els altres dos són marroquins. De resultes de l'escorcoll, s'ha aconseguit desmantellar la plantació de marihuana -en estat molt avançat de creixement- amagada en diverses estances de l'habitatge i en alguna de les naus annexes. També s'han trobat fertilitzants, focus i els estris necessaris per al cultiu i posterior distribució de la substància estupefaent. La investigació policial continua oberta. Els detinguts són un home de 29 anys, espanyol i veí de Corçà; una dona de 48 anys, espanyola i veïna de la Bisbal; un home de 31 anys, espanyol i veí de Corçà; un home de 62 anys, espanyol i veí de la Bisbal; un home de 28 anys, marroquí i veí de la Bisbal; i un home de 38 anys, marroquí i veí de la Bisbal. El jutjat de guàrdia de La Bisbal ha decretat aquest dijous a tarda llibertat provisional per als cinc detinguts que han acabat passant a disposició judicial. Quatre d'ells han quedat en llibertat sense cap mesura i un altre ha quedat en llibertat sota fiança de 10.000 euros. A tots se'ls imputa un delicte contra la salut pública.

Summary: Els Mossos detenen sis persones i decomissen 1.100 plantes de marihuana en una casa de Corçà


La Federació de Productors de Marisc del Delta de l'Ebre (Fepromodel), estima que han perdut entre 400.000 i 500.000 quilos de musclo a causa de les altes temperatures d'aquest estiu. Es tracta, de moment, d'una sisena part de la producció esperada de la campanya, un 3 milions de quilos. Segons el sector, la calor ha afectat sobretot a la cria petita per a la sembra de la campanya del 2019 de la badia dels Alfacs. Pel que fa la producció del Fangar encara s'està morint. "La pèrdua ha sigut molt gran , la calor ha sigut extrema, són coses del canvi climàtic i, no hi pot fer res", ha dit resignat Miquel Carles, president de la Fepromodel. Els musclaires calculen, d'entrada, que el sector necessitarà 1,8 milions d'euros per tornar a comprar la cria pel pròxim any. Una xifra que no descarten que s'enfilarà quan es recomptin les pèrdues de cada productor. La xifra de mortalitat dels musclos encara pot créixer perquè l'extrema calor s'ha allargat tota la setmana. El president de la Fepromodel estima que els productors hauran perdut més de 700.000 euros però ja hi sumen el cost de reposar tota la cria, l'1,8 milions d'euros que els productors necessitaran per replantar les cries que compren a Itàlia a partir del mes d'octubre.  La campanya es dona per acabada amb aquest nou episodi de mortalitat. "Ha estat fatal. És un tema cancerigen perquè fa com a mínim set anys seguits que els musclos es moren", ha lamentat Carles. Set campanyes de pèrdues seguides i una nova crida per rebre més suport institucional per fer front a aquesta problemàtica que països com França i Itàlia fa anys que han solucionat. "Cada any es perden milions d'euros", insisteixen els mariscadors ja que la mortalitat del marisc afecta de rebot també als pescadors professionals i esportius i a altres sectors turístics. "No dona massa ganes de navegar per la badia quan estan les cries mortes. És una suma de factors negatius pel turisme", ha clos Carles. Taula de Cogestió  Per primera vegada però, la Generalitat treballa de la mà dels productors i els centres de recerca per intentar trobar pal·liatius i solucions al problema de les altes temperatures de l'aigua a les badies del Delta a l'estiu. Al febrer es va constituir la Taula de Congestió, després de dos anys d'estudis per determinar els primers models matemàtics i tenir dades suficients, sobretot al Fangar, per trobar la manera de millorar la renovació de l'aigua, com l'obertura de més desguassos dels canals de reg. Durant aquest mesos s'ha estudiat quins son més eficients i quin cabal mínim es necessita perquè tingui un efecte positiu en el marisc, i s'han acabat de perfilar els models aprofitant la meteorologia i les dades oceanogràfiques.

Summary: Les altes temperatures maten gairebé 500.000 quilos de musclo al delta de l'Ebre, una sisena part de la producció


L’Ajuntament de Barcelona ha sol·licitat la suspensió del desallotjament de l’edifici conegut com La Rimaia, al número 12 de la Ronda de Sant Pau, al barri del Raval, per la “vulnerabilitat” d’algunes de les famílies que hi viuen. En un escrit enviat avui mateix al Jutjat d’Instrucció número 31 de Barcelona, l’Ajuntament sol·licita temps per assistir-les i subratlla que n’hi ha almenys tres amb menors en situació “greu” de vulnerabilitat. L’Ajuntament ha fet la sol·licitud a través de la Unitat d’Exclusió Residencial, que treballa en un informe de valoració de la vulnerabilitat per poder activar els recursos necessaris de Serveis Socials. D’altra banda, el consistori ha manifestat que ha fet “tots els passos possibles” per evitar el desallotjament d’un immoble, situat en una de les zones de la ciutat amb més demanda i necessitat d’habitatge. L’edifici, indica el govern municipal, ha estat desocupat durant dècades.  L’Ajuntament indica que des de la Regidoria d’Habitatge i des del Districte de Ciutat Vella ha intentat negociar “des de fa mesos” amb la propietat per evitar el desallotjament i per trobar fórmules per ampliar el parc d’habitatge públic en una zona molt necessitada, “propostes que la propietat ha rebutjat”.

Summary: L’Ajuntament de Barcelona demana la suspensió del desallotjament de La Rimaia per la “vulnerabilitat” dels que hi viuen


La Policia Local del Vendrell i els Mossos d'Esquadra han decomissat des de principis de juliol un total de 500 parells de vambes en el marc del Pla Operatiu Específic contra la venda ambulant il•legal. El material, segons informa l'Ajuntament del Vendrell, té un valor de venda d'entre 13.000 i 15.000 euros. A banda d'aquesta partida requisada, just aquest dijous al vespre la policia ha desplegat diversos controls de pas de prevenció de delictes contra la propietat intel•lectual, els quals han finalitzat aquesta passada matinada. Durant l'operatiu han identificat 10 persones i han intervingut dues motxilles plenes amb 13 gorres i 46 parells de vambes falsificades.

Summary: La pressió policial contra el 'top manta' al Vendrell decomissa 500 parells de vambes des de principis de juliol


El Diari Oficial de la Generalitat de Catalunya (DOGC) publica aquest divendres una resolució de modificació de les bases del concurs per a l'obtenció de les autoritzacions per a la instal·lació i explotació d'un casino de joc del Centre Recreatiu i Turístic (CRT) de Vila-seca i Salou (Tarragona), el nou BCN World. El Govern ha variat els requeriments d'informació relacionats amb la proposta arquitectònica, tenint en compte la gran dimensió del projecte i el seu impacte al territori. A més, "la singularitat del model de negoci" previst el doten d'un elevat nivell de complexitat, que aconsella "una implantació gradual i temporalment esglaonada", segons descriu el text publicat al DOGC. A partir d'aquí, el Govern exigeix als inversors més informació sobre la integració de les parcel·les desocupades o no edificades. Amb el nou termini de tres mesos addicionals, les ofertes tenen un nou topall, el 30 de juny d'enguany. La resolució recull una sèrie de recomanacions fetes per l'Incasòl, que té una opció de compra vigent sobre els terrenys. Així, un dels canvis introduïts estableix l'ampliació en tres mesos del termini perquè els inversors interessats presentin les ofertes amb les noves documentacions requerides.   El termini de presentació de les sol·licituds per part dels operadors admesos per la resolució ECO/2633/2014, de 24 de desembre, es va iniciar el 31 de desembre del 2016, l'endemà de la publicació al DOGC de l'aprovació definitiva del Pla Director Urbanístic (PDU) per a la reordenació del CRT. Això volia dir que els projectes s'havien de dipositar com a màxim amb data de 31 de març del 2017. Amb el nou termini de tres mesos addicionals les ofertes tenen un nou topall, el 30 de juny d'enguany.   Documentació tècnica suficient         Els inversors hauran d'acreditar en les seves propostes arquitectòniques "quin serà el tractament i ús dels espais de la zona-CTI no ocupats en les primeres fases de l’edificació", i hauran d'afegir "propostes d’integració pel que fa a la urbanització i a l'àmbit paisatgístic amb tot l'entorn de la zona-CTI desocupada temporalment", remarca el text del diari oficial. Això vol dir que, com que aquesta construcció en etapes fa preveure que les parcel·les no seran ocupades ni edificades en una única i primera fase, els inversors hauran de presentar al Govern unes propostes arquitectòniques que contemplin què es farà a tot l'entorn de la zona privada desocupada de forma temporal.   Les bases publicades ara incorporen "la documentació tècnica suficient" consistent en una proposta de criteris paisatgístics, ambientals i d'urbanització bàsics que garanteixin que els terrenys que no s'utilitzin en una primera fase es mantinguin en un bon estat de conservació, tal com fixa la llei. De fet, l'informe tècnic elaborat per l'Incasòl recorda que la normativa urbanística vigent estableix que un dels deures bàsics dels propietaris del sòl és el de la conservació dels terrenys de la seva propietat.   Descripció dels aspectes qualitatius   És per aquesta raó que la documentació amb l'oferta tramesa pels sol·licitants admesos haurà de contenir la descripció del tractament tant de la superfície com del perímetre, per garantir una integració paisatgística de la parcel·la no ocupada en cada una de les etapes o fases, segons indica la nova redacció de les bases.   Aquesta descripció, continua, s'haurà de trametre en forma de plafons o qualsevol altre tipus de suport material o audiovisual que permeti explicar la proposta arquitectònica en ella mateixa, així com els aspectes qualitatius sobre el sòl que no s'urbanitzi en les fases inicials.   Modificació de caràcter substancial   En la resolució publicada al DOGC es justifica la modificació del primer termini en sis mesos, pel fet que el nou requisit d'informació suposa una modificació "de caràcter substancial" sobre la documentació obligatòria a lliurar per part dels operadors, circumstància prevista en la base 7.4 de l'annex de dita resolució. D'aquesta manera, es proporciona als sol·licitants admesos el temps necessari perquè puguin elaborar les propostes "en temps i forma, i amb garanties de qualitat i solvència econòmica, jurídica i tècnica".

Summary: El Govern amplia en tres mesos el termini per presentar les ofertes per al CRT de Vila-seca i Salou


El pare abat de Montserrat, Josep Maria Soler, ha destacat la capacitat de diàleg i el compromís del cardenal de Barcelona, Joan Josep Omella, amb totes les persones, "especialment amb les més febles i desafavorides". Soler s'ha mostrat convençut que aquestes qualitats garanteixen que Omella exercirà el seu càrrec al capdavant de la Conferència Episcopal Espanyola "amb eficiència i sempre al servei de l'Església i l'Evangeli". Segons Soler, la trajectòria d'Omella com a bisbe ha demostrat "que encarna els valors del bon pastor". Omella ha estat escollit aquest dimarts nou president de la Conferència Episcopal Espanyola en substitució de l'arquevisbe de Valladolid, el cardenal Ricardo Blázquez. Ocuparà el càrrec entre el 2020 i el 2024.

Summary: L'abat de Montserrat destaca la capacitat de diàleg d'Omella i el seu compromís amb les persones febles i desafavorides


El govern espanyol revisarà a la baixa les previsions de creixement econòmic per al 2018 a Espanya "si aviat no hi ha solució" per al conflicte català. La vicepresidenta del govern espanyol, Soraya Sáenz de Santamaría, ha acusat al Govern de posar "en risc la recuperació econòmica" i ha lamentat que això pot perjudicar "les expectatives de creixement econòmic" en l'àmbit estatal. En roda de premsa posterior al Consell de Ministres d'aquest divendres, Sáenz de Santamaría ha dit que la Generalitat està creant "totes les condicions" per abocar Catalunya a una nova "recessió econòmica". La vicepresidenta del govern espanyol ha demanat al president Puigdemont que "posi fi a la inestabilitat" per evitar la "sortida d'empreses" de Catalunya, la "caiguda de les inversions" i de les "reserves hoteleres" que podrien portar a la "desacceleració" de l'economia catalana, i de retruc, també espanyola. Segons Sáenz de Santamaría, el 2018 hauria de ser "un bon any" per al "creixement" econòmic i la "ocupació" però ha assegurat que els "esdeveniments a Catalunya" els obliguen a ser més "prudents" a l'hora de fer previsions de creixement econòmic de cara a l'any vinent. Així els ho ha traslladat el ministre d'Hisenda, Cristóbal Montoro, al Consell de Ministres d'aquest divendres en el qual ha presentat un informe de revisió del pla pressupostari de 2018 davant la Unió Europea.  Caiguda d'un "10%" en inversions i d'entre "un 20 i un 30%" en reserves turístiques  "L'estabilitat política és la porta d'entrada d'inversions, riquesa i benestar econòmic", ha explicat Sáenz de Santamaría, que ha afegit que l'actual situació a Catalunya fa que passi tot el contrari. La vicepresidenta ha dit que hi ha una "aturada" de les inversions a Catalunya –amb una caiguda del 10% el segon trimestre de 2017, quan al conjunt de l'Estat han augmentat un 13%, ha afirmat- i una baixada "dramàtica" de les reserves hoteleres a Barcelona –entre "un 20 i un 30% segons dades del sector"-.  Aquestes dades, juntament amb la "sortida d'empreses" podrien portar Catalunya a una "aguda desacceleració" econòmica la "factura" de la qual pagarien els "ciutadans de Catalunya, les seves empreses i treballadors", ha assegurat la vicepresidenta. Sáenz de Santamaría ha etzibat que les "autoritats catalanes" han oblidat "molt aviat" el "patiment" derivat de la crisi econòmica i ha demanat al president Puigdemont que posi fi a la "inestabilitat" i retorni la "normalitat institucional".

Summary: L'Estat abaixarà la previsió de creixement econòmic per al 2018 si no se soluciona "aviat" el conflicte català


El líder del PP, Mariano Rajoy, ha obert el seu discurs al ple d'investidura anunciant directament el vot en contra a la investidura de Pedro Sánchez perquè "és una candidatura fictícia, irreal" on Sánchez "en comptes d'intentar articular seriosament una majoria seriosa ha preferit no fer-ho pels seus interessos particulars". Segons Rajoy tot plegat és "un buf" i "una comèdia" fruit de l'intent de Sánchez de salvar la seva supervivència política. "Va venir ahir sense que ningú li fes ombra a presentar una candidatura per a un govern quan en realitat no ha mogut ni un dit per a formar-lo", ha dit Rajoy. Segons el president espanyol en funcions, la candidatura de Sánchez és una "farsa" amb "bons i dolents" on Sánchez "ens pretén fer creure que so Espanya no té govern serà per culpa de tota la resta, que són els dolents", i que ve precedida per la "solemníssima signatura d'un acord" feta "sense sentit del ridícul" que és comparable "amb el pacte de los Toros de Guisando", en referència al suposat acord del 1468 entre el rei de Castella i la princesa d'Astúries, discutit pels historiadors. "Espanya sencera va quedar estupefacta", ha dit irònicament Rajoy, que ha acusat també Sánchez de "sectarisme" i "deslleialtat" amb els espanyols. El líder del PP –que ha arribat quatre minuts tard a la seva pròpia intervenció- ha estat aplaudit pels seus companys d'escó quan ha entrat a l'Hemicicle i ha ofert un discurs dur i irònic on ha recordat que el PSOE va obtenir a aquestes eleccions els pitjors resultats de la seva història. Ha acusat Sánchez d'intentar "rectificar" els resultats electorals "retorçant a la seva conveniència" el dictamen de les urnes i "gairebé fent-nos creure" que el PP havia perdut les eleccions i que les havia guanyat "un tal senyor canvi". "Una comèdia d'embolics" Segons el líder del PP, Sánchez ha acabat provocant una "comèdia d'embolics" amb "portes que s'obren i es tanquen", negociacions a dues bandes i "redoblament de tambors", quan en realitat tothom sabia des de l'endemà dels comicis que no podia formar govern.  També ha justificat la seva decisió de declinar la proposta del rei Felip VI per intentar formar govern. "Jo no vaig enganyar ningú, ni al rei, ni a aquesta cambra, ni al conjunt dels espanyols", ha sentenciat entre aplaudiments de la seva bancada. "El PP no farà de comparsa" Per contra, ha criticat que Sánchez hagi trigat un mes per "portar el que ha portat" a la cambra baixa, i l'ha acusat d'intentar allargar la campanya electoral "per la seva pròpia supervivència política".  "Ens ha tingut un mes per a res", ha dit Rajoy, que l'ha advertit que "s'equivoca" si pensa que el PP farà el paper de "comparsa" en aquesta investidura, que ha tornat a qualificar de "teatre".  També ha criticat el "cordó sanitari" que el PP ha fet a l'entorn del PP i la seva negativa a formar un govern de coalició amb el líder del PP com a president. En aquest marc ha acusat Rajoy "d'improvisar" una investidura i crear "incertesa" davant els "desafiaments de l'Estat". "Vostè ens ha convocat en una zona d'ombra on moltes inversions es tornen receloses a veure que passa", ha sentenciat. "Derogar les reformes seria devastador" També ha advertit que la intenció del PSOE de derogar totes les reformes que ha fet el govern del PP seria "devastador" i implicaria "tornar a deixar Espanya com estava quan governava el PSOE". És a dir, "tornar al desastre del 2011", perquè "la reforma consisteix en la voladura de l'edifici i el retorn al passat".  Ha volgut tancar el seu discurs recordant les diferències del que expliquen el PSOE i C's sobre el seu propi acord. Segpns Rajoy sembla que o "no saben o enganyen la resta" sobre el contingut

Summary: Rajoy es mofa del "bluf" de Sánchez i l'atribueix a un intent de salvar la seva supervivència política


El Museu d'Art de Girona (MD'A) ha inaugurat'Miquel Blay. El camí de l'èxit', una exposició dedicada a l'artista d'Olot. En total són 43 obres, 31 d'elles escultures, on es repassa la vida professional de Blay. El centre ha fet coincidir la mostra amb el 150 aniversari del naixement de l'escultor garrotxí. La directora del centre, Carme Clusellas, diu que fer aquesta exposició era "gairebé una obligació" pel museu, en tractar-se d'un dels artistes més rellevants a Catalunya i a la resta de l'Estat. La comissària de l'exposició, Mercè Doñate, destaca que la mostra permet "veure l'evolució de Blay" des del final de la seva formació fins la consagració com artista. Aquesta mostra es fa en paral·lel amb una altra al Museu d'Olot i que repassa la primera etapa de la vida de Blay a la capital de La Garrotxa. Des d'aquest dissabte i fins al proper 17 d'abril de 2017 el Museu d'Art de Girona apropa l'obra "d'un dels grans escultors catalans", Miquel Blay. Una mostra formada per 43 peces que recorren l'etapa de formació de l'artista amb la seva posterior consagració. De fet, la comissària de l'exposició, Mercè Doñate, explica que, durant el recorregut, es veu com milloren les habilitats de Blay fins arribar a l'obra que el porta a ser un artista respectat, 'Els primers freds'. La directora del museu, Carme Clusellas, qualifica Blay com un "artista cèlebre" i critica que no ha estat prou reivindicat a Catalunya. "Estem parlant d'un dels grans escultors catalans, i el fet d'haver encaixat en una època a mig camí entre els segles XIX i XX ha fet que no estigui entre els més reconeguts", ha afegit Clusellas. Per la directora és important mostrar l'obra perquè era "gairebé una obligació" aprofitant l'efemèride del 150 aniversari del naixement de Blay. Aquesta mostra va de la mà amb la que s'està exposant sobre Blay a Olot, la seva ciutat natal. Clusellas ha destacat que es complementen, ja que la mostra olotina repassa la joventut i els primers anys de formació de Miquel Blay, fins que la Diputació de Girona li va concedir la beca per formar-se a París i Roma. A més, el Museo del Prado de Madrid inaugurava el passat mes d'abril l'exposició 'Solidez y Belleza', una mostra que presentava les 19 obres de l'artista que es troben en el centre madrileny. Tant la directora del MD'A com la comissària de l'exposició han destacat que la beca concedida per la Diputació va ser "clau" per la formació de Blay. Clusellas comenta que aquesta ajuda va ser la primera que es donava a un escultor. Clusellas ha destacat que en aquella època era habitual becar artistes que destaquessin. "Va donar molt bon resultat, sense aquella ajuda, no hauria arribat mai on va arribar", ha conclòs. L'exposició ha comptat també amb el responsable de cultura de la Diputació de Girona, Albert Piñeira, a més del regidor de cultura de l'Ajuntament de Girona, Carles Ribas, i una de les besnétes de Blay i que actualment viu a París, Kathryn Thorup, que ha destacat "el gran llegat del seu besavi, " no només per les escultures sinó també en els escrits i les pintures".  Tres àmbits diferents El recorregut expositiu es divideix en tres àmbits diferenciats que mostren, de manera progressiva la fama i reconeixement assolits ja en vida per Miquel Blay i el seu creixement com a artista: 'El pensionat de la Diputació a París i Roma' (1888-1893), 'l'indiscutible èxit de Els primers freds' (1892) i 'París. La consagració d’un artista' (1894-1906). En el primer posa en evidència la progressió -tant pel què fa a aspectes tècnics com als pròpiament artístics- que va seguir la seva obra en el decurs de les estades a París i a Roma, ciutats en les que va modelar el seu temperament artístic. Algunes de les obres exposades en aquest àmbit són encàrrecs que Blay havia de lliurar per justificar la seva beca.  El segon àmbit es dedica al procés creatiu de 'Els Primers Freds', una obra decisiva en la trajectòria de Blay, creada en els darrers mesos de la seva estada a Roma, quan acabava l'etapa de formació per iniciar una carrera brillant com a escultor. Precisament aquesta obra és la que porta Blay a ser un dels escultors més reconeguts, tot i que la fa sent becat i amb només 27 anys. L'última etapa repassa la vida professional de Blay, on es dedicaria especialment a la creació de conjunts monumentals destinats a diverses ciutats espanyoles i iberoamericanes i a la pedagogia artística.

Summary: El Museu d'Art de Girona homenatja Miquel Blay amb 'El camí de l'èxit'


El 26% dels casos de trencament d’aneurisma cerebral, una manifestació especialment greu de patologia cerebrovascular, no es diagnostiquen inicialment, segons un estudi de l’Hospital del Mar que s’ha publicat a la revista ‘Stroke’. Es confonen amb una migranya o amb una contractura cervical. Aquest fet influeix directament sobre les possibilitats de recuperació dels pacients. El mal diagnòstic incrementa en un 12% les probabilitats de tenir un mal pronòstic respecte als pacients correctament diagnosticats. El pacient pot morir en els casos més greus. El símptoma més habitual d’aquesta patologia és un mal de cap sobtat i molt fort. El retard en el diagnòstic arriba, en alguns casos, als 7 dies. L’estudi s’ha fet amb 400 pacients. L’aneurisma cerebral o hemorràgia subaracnoidal és una patologia cerebrovascular greu, amb una elevada mortalitat i gran probabilitat de deixar seqüeles. La rapidesa en el diagnòstic pot suposar la diferència entre un bon i un mal pronòstic per al pacient. Aquest estudi és el primer del seu tipus publicat en els darrers 15 anys al món, i el primer a l’Estat. Els principals símptomes d’aquesta patologia són un mal de cap sobtat i de gran intensitat, que sovint es pot confondre amb una migranya, així com rigidesa a la zona cervical del coll. De fet, aquest i la contractura cervical són els diagnòstics que més sovint reben els pacients amb un diagnòstic inicial incorrecte. La majoria dels errors diagnòstics inicials es produeixen fora de l’hospital (més del 60%) i un 5% dels pacients arriben a consultar fins a 5 vegades a un professional mèdic abans de rebre el diagnòstic correcte.  En moltes ocasions, l’única manifestació inicial pot ser aquest mal de cap d’inici brusc. Donat que aquesta és una consulta mèdica molt freqüent i que la prevalença dels aneurismes cerebrals és baixa, identificar els pacients amb risc no sempre és fàcil. A més, implica derivar-los a un servei d’urgències hospitalàries per a la realització urgent d’una TC (tomografia computeritzada). El retard mitjà en rebre tractament va ser de fins a 7 dies en els casos de diagnòstic inicial incorrecte, davant menys d’un dia en els correctament diagnosticats. En el total dels pacients analitzats, menys de la meitat, 4 de cada 10, van patir seqüeles per la malaltia. El diagnòstic erroni es va associar amb un increment del 12% de probabilitat de patir seqüeles en els pacients que van consultar per mal de cap. El retard en la identificació de la patologia fa que els danys provocats pel trencament de l’aneurisma al cervell s’agreugin, provocant més seqüeles, que poden ser més greus o, fins i tot, la mort.

Summary: Un de cada quatre casos de trencament d’aneurisma cerebral es confon amb una migranya


La Universitat Autònoma de Barcelona (UAB) exigeix a la Generalitat "un finançament més just i un pla d'inversions" per aturar el deteriorament d'alguns dels seus edificis i retenir el talent que el centre genera. Ho ha explicat la rectora de la UAB, Margarita Arboix, que ha alertat sobre l'envelliment de la plantilla, que té una mitjana d'edat de 56 anys, i la dificultat de disposar de professorat "preparat i suficient" per fer recerca i docència. Arboix n'ha parlat després d'una sessió extraordinària del claustre de la UAB en què la comunitat educativa ha denunciat que des del 2011 el pressupost està congelat. Tot plegat després que aquest 2018 la universitat hagi tancat amb un dèficit de 3,2 MEUR. Margarita Arboix s'ha mostrat molt crítica amb l'actual model de finançament que assegura que es va implantar l'any 2011, coincidint amb les retallades que van aplicar-se a Catalunya, i va suposar que els ingressos del centre passessin de 360 a 300 MEUR. "Això va anar acompanyat d'un increment de les taxes que va implicar que una part dels diners que rebíem de forma directa també desaparegués perquè les subvencions també es van rebaixar", apunta.  La rectora ha explicat que el centre ha tancat el 2018 amb un dèficit de 3,2 MEUR, una xifra que tot i que des del seu punt de vista no és alarmant, sí que marca "una tendència". Així mateix ha considerat que el finançament actual és "insuficient" per garantir el funcionament regular del campus.  "Les universitats són el motor fonamental de l'evolució, de la innovació, de la riquesa social i de les millores en la sanitat, per tant són un sector imprescindible per qualsevol país", ha apuntat Arboix que ha assenyalat que  "el país que renuncia a potenciar la universitat s'està negant el progrés".  Per tot plegat ha reclamat al Govern i a l'Estat que treballin per aprovar uns nous pressupostos. Pel que fa als de la Generalitat, ha exigit que la partida destinada a universitats torni a situar-se en els nivells de l'OCDE, el que suposa un 2% del total enfront l'1,5% actual. "L'any 2010 el balanç total que el Govern dedicava a universitats era de 950 MEUR i ara estem en 750 MEUR", ha recordat la rectora que ha considerat que després de l'esforç que s'ha fet per millorar la sanitat i l'educació primària i secundària "ara li toca a l'ensenyament superior". Envelliment del professorat i manca de manteniment L'increment de finançament ha de servir per  garantir el manteniment dels edificis docents i de recerca del centre. Tot i que la UAB estima que caldria invertir prop de 8 MEUR anuals per disposar d'unes infraestructures adequades, actualment només se'n poden destinar 2. Un altra de les principals preocupacions dels responsables de la UAB és l'envelliment del professorat. L'edat mitjana dels 1.500 docents que hi treballen és de 56 anys, i només 32 dels professors permanents tenen menys de 40 anys. A més, també indiquen que el Personal d'Administració i Serveis també és deficitari.  "A llarg termini, i no tant llarg, perquè és una qüestió que ja passa en l'actualitat, hi haurà dificultats de tenir professorat preparat per fer recerca i docència", ha assegurat la rectora que ha dit que caldrà veure si la UAB pot mantenir-se en les primeres posicions dels rànkings universitaris en els propers anys.    Així mateix ha lamentat l'esforç que el centre va haver de fer l'any 2016 per fer front al pagament d'1,8 MEUR corresponents a l'increment retributiu de l'1% de la plantilla que va marcar el Govern i que l'executiu català no va compensar. "L'hem anat arrossegant des de llavors", ha lamentat Arboix.  Declaració conjunta del claustre  La situació econòmica del Campus s'ha debatut aquest dijous en una sessió extraordinària del claustre de la UAB. La comunitat educativa del centre ha aprovat per unanimitat un manifest en què reclama al Govern una millora immediata del finançament "per revertir la situació econòmica de la UAB". Alhora demana al Parlament que arbitri les normes adequades per garantir que el Govern compleixi les mesures que permetin a les universitats públiques complir amb les obligacions que les lleis els encomanen i que la societat catalana necessita. Per tot plegat Arboix ha afirmat que l'equip de govern de la universitat, els degans i el claustre de la UAB faran arribar aquestes reclamacions a la conselleria d'Economia.

Summary: La UAB exigeix al Govern que incrementi la partida destinada a universitats després de tancar el 2018 amb un dèficit de 3,2 MEUR


El Govern ha aprovat concedir una subvenció de 45 milions d'euros a la mancomunitat d'incineració de residus urbans del Camp de Tarragona. L'ajut suposa el finançament del 59,9% de les actuacions de millora previstes a la planta de valorització energètica, conformat per Tarragona, Reus, Valls, Salou, Vila-seca, Cambrils, Constantí i la Canonja. D’aquesta partida, 35 milions d’euros seran amb càrrec al fons de gestió del cànon de residus municipals, i 10 milions d’euros correspondran a transferències de la Generalitat de Catalunya. La Mancomunitat d’incineració de residus urbans de Tarragona assumirà la resta del finançament per a les actuacions, per un total de 30 milions d’euros, que correspon al 40%. La Mancomunitat havia demanat la subvenció per millorar la planta l’any 2018 i, a finals de 2019, el president de l’ens i alcalde de Tarragona, i el president de l’empresa pública Serveis d’Incineració de Residus Urbans (SIRUSA) i alcalde de Reus, van manifestar la urgència d’iniciar les actuacions per adequar-la a la normativa europea. Les directives del Parlament Europeu i del Consell estableixen una jerarquia en la gestió dels residus per la qual la valorització energètica és prioritària respecte del dipòsit controlat. Aquesta jerarquia està recollida al Programa de Gestió de Residus i Recursos de Catalunya (PRECAT20). A més, Europa fixa un objectiu de dipòsit màxim del 10% dels residus municipals generats de cara al 2035. Per assolir aquest objectiu és imprescindible millorar la capacitat de valorització energètica actual incorporant les millores tècniques disponibles.

Summary: El Govern aprova una subvenció de 45MEUR per millorar la planta d'incineració de residus urbans del Camp de Tarragona


El Festival Altaveu de Sant Boi de Llobregat ha fet oficial aquest dilluns el nomenament del seu nou director artístic, Jordi Turtós, amb una llarga trajectòria professional com a periodista i programador musical. El festival celebrarà la seva 29a edició entre el 8 i el 10 de setembre. Fins l’any passat,  Turtós formava part de l’equip del programa Tria 33 de TVC i dirigia la programació artística de Mercè Música dins les Festes de Barcelona. Turtós vol crear una proposta “que convidi a la curiositat i al descobriment, conjugant noms consagrats al costat de més emergents i fugint dels excessos d'un mercat cada dia més homogeneïtzat i gris” i, en aquesta línia, la seva idea és fer que l’Altaveu "tingui personalitat pròpia davant d’una saturació de festivals que comença a ser preocupant”. Segons Turtós, el camí passa per “apostar per la creació, la novetat, l’emergència i els nous discursos, més enllà del grau de comercialitat o de l’estil de cada proposta artística”. El nou director ja havia format part dels inicis del festival com a assessor i membre del jurat. Des de la primera edició de 1989, l’Altaveu ha evolucionat de la cançó d’autor cap a un terreny més obert. En aquest sentit, Turtós avança que l’edició d'aquest 2017 comptarà amb una presència més destacada d’artistes internacionals que en altres d’anteriors. “És una voluntat d’obrir-se al món perquè hi passen moltes coses”, tot i que puntualitza que “mai deixaran de tenir un pes molt important els artistes catalans més interessants”. “L’any que ve potser tots els artistes del cartell seran del país perquè sí que tinc la sensació que les propostes artístiques de casa nostra estan canviant i cada vegada són millors, obrint-se a nous discursos”, ha precisat.   Davant d’un context actual de ràpida erupció d’artistes des d’internet i les plataformes socials, fora dels circuits tradicionals de la indústria musical, Turtós creu que el director artístic "ha de tenir les orelles i la curiositat més obertes que mai". Llicenciat en Ciències de la Informació per la Universitat Autònoma de Barcelona, Turtós és un periodista musical amb una llarga trajectòria col·laborant amb mitjans com Rockdelux, Efe Eme, 'La Vanguardia', 'ABC', 'Diari de Barcelona', RNE, Ona Catalana, COM Ràdio o M-80. Des del 1990 i fins l’any passat, va treballar a Televisió de Catalunya en els programes 'Tria 33', 'Ànima', 'Sputnik', 'Autògrafs', 'De Prop', 'Flamenc-o' i 'Via Lliure'. És cofundador de Ràdio Ciutat de Badalona.  Ha realitzat diversos documentals musicals, és coautor del llibre 'Cantautores en España' (1998) i coordinador de l''Enciclopèdia de la música moderna' (2004). Com a programador musical, ha gestionat la direcció artística de Mercè Música (Barcelona, 2010-2016), Blues i Ritmes (Badalona, 1999-2004), FIMPT (Vilanova i la Geltrú, 2000-2008), Mercat de Música Viva, (Vic, 2001-2003) i Fòrum de les Cultures (Barcelona, 2004). Actualment presenta el programa de ràdio 'Perifèries' a Betevé. Recta final de l’Altaveu Frontera   El festival encara la recta final de l’Altaveu Frontera, un concurs de grups revelació del panorama musical català que es du a terme des de 1989. Grups com Sidonie, Manos de Topo, Love of Lesbian o D'Callaos, van ser els escollits per actuar dins del marc del Festival Altaveu quan iniciaven els seus projectes.   Amb més de 100 artistes inscrits, el jurat independent Frontera ha dut a terme una difícil selecció de 15 bandes que passen a la fase de votació popular, que són Bastante, Blackswans, Dexist, EIRA, El Amante Virgen, Hexed Crows, Jugando con Kurt, KUBIAK, Linqae, Marta Knight, Model Slaves, ROOMS, Six To Fix, STIFF CATS i Zelig. Ara, el públic escollirà quins seran els quatre grups que finalment formaran part del cartell de l'Altaveu 2017.

Summary: Jordi Turtós, nou director artístic del Festival Altaveu


L'Audiència de Girona ha condemnat a 4 anys de presó una de les integrants del clan familiar acusat de traficar amb drogues a la Font de la Pólvora. El tribunal conclou que havia muntat un punt de distribució de cocaïna, marihuana i heroïna al seu pis del carrer Mimosa. La sentència, a més, també l'obliga a pagar 1.290 euros. A més d'ella, el tribunal també condemna un altre dels cinc imputats en el cas. A aquest acusat li imposa una pena d'1 any i 3 mesos de presó, perquè al seu pis els Mossos d'Esquadra hi van trobar 117 plantes de marihuana. Tot i que durant el registre els agents també li van intervenir setze paperines de cocaïna, el tribunal conclou que no es pot assegurar –a diferència del què passava amb la dona- que tingués aquesta droga per traficar amb ella. L'Audiència de Girona ha sentenciat el cas que va fer asseure cinc membres d'una mateixa família a la banqueta dels acusats. Tots ells, d'ètnia gitana i veïns del barri de la Font de la Pólvora. S'enfrontaven a 5 anys de presó i una multa de 20.000 euros per traficar amb marihuana, cocaïna i heroïna. L'origen de la investigació, que va culminar amb un operatiu policial al barri, es remunta al juny del 2013. Aleshores, una dona va anar als Mossos d'Esquadra a denunciar que la seva filla li havia sostret unes joies i les havia entregades a l'acusada. D'entrada, la denunciant es pensava que la dona havia ensarronat la seva filla, però després va saber que les joies, en realitat, s'havien intercanviat per cocaïna. A partir d'aquí, els Mossos d'Esquadra van muntar un seguit de vigilàncies entre finals de novembre del 2013 i mitjans de febrer del 2014. La policia va posar el focus en aquells pisos on creien que s'hi traficava amb drogues. I el 12 de març, els Mossos van dur a terme un operatiu policial amb entrades i escorcolls en aquests habitatges. Al pis del carrer Mimosa (on vivien l'acusada, el seu marit i el seu fill) els policies hi van trobar diverses paperines amb marihuana, cocaïna i heroïna; dues pistoles, munició, més de 4.000 euros en efectiu, bosses de plàstic i bàscules de precisió.  Proves que l'incriminen D'ells tres, però, la sentència només la condemna a ella, perquè hi ha proves que l'incriminen directament. El tribunal subratlla que, durant les vigilàncies que van fer els Mossos, van veure com l'edifici era un "anar i venir constant" de gent que hi anava per comprar droga. I que, a més, alguns dels compradors –a qui la policia va interceptar poc després de sortir del bloc- la van identificar directament a ella. A l'hora de condemnar-la, la sentència desestima la demanda de la seva defensa, exercida pel lletrat José Barrera, que se li estimessin les atenuants de drogoaddicció i dilacions indegudes. L'Audiència de Girona li imposa 4 anys de presó i una multa de 1.291,07 euros per un delicte contra la salut pública. 1 any i 3 mesos de presó La sentència també condemna un altre dels imputats. Al seu pis, situat a la plaça del Llimoner, la policia hi va trobar 117 plantes de marihuana i setze paperines de cocaïna. L'Audiència, però, només el condemna per la plantació, perquè no pot assegurar que el processat trafiqués amb la cocaïna o bé la tingués "per consum propi".  El tribunal li imposa una condemna d'1 any i 3 mesos de presó i una multa de 1.161,97 euros per un delicte contra la salut pública. A l'hora d'imposar-li la pena, però, l'Audiència té en compte la petició de la seva defensa, exercida per l'advocat Narcís Badosa, que se li estimi una atenuant de drogoaddicció (perquè era consumidor habitual). Per últim, l'Audiència absol el darrer dels cinc acusats. A ell, la policia li havia trobat una altra plantació de marihuana. En total, a casa seva hi creixien 140 plantes. Però com que l'entrada i escorcoll no es va fer com tocava, el tribunal l'anul·la (i en conseqüència, no pot entrar a valorar què s'hi va trobar). La sentència, de la qual ha estat ponent la magistrada Sonia Losada, no és ferma. S'hi pot interposar recurs de cassació davant del Suprem en un termini de cinc dies.

Summary: 4 anys de presó per a una de les integrants del clan familiar acusat de traficar amb drogues a la Font de la Pólvora


Més de 50 persones sancionades per incivisme a Cornellà de Llobregat s'han acollit a la possibilitat de realitzar treballs comunitaris i rebre formació en matèria de civisme per no haver de pagar les multes. Segons el tipus de sanció que han comès hauran de dedicar entre 20, 40 o 100 hores a realitzar tasques d’interès públic i social com ara neteja de l’espai públic (grafits i pipicans), treballs de neteja a la llera del riu o voluntariat social, per exemple. La mesura té per objectiu aconseguir que la persona sancionada reflexioni sobre les conseqüències de les seves accions, a nivell personal i a nivell de la comunitat, fomentant un canvi d’actitud i millorant la cohesió social. L’any passat es van imposar 2.413 sancions amb un import de 302.589 euros per accions considerades incíviques. Les infraccions més freqüents van ser per consumir begudes alcohòliques a la via pública, portar el gos deslligat i sense identificació censal o alterar l’ordre i embrutar la via pública. De les 55 persones que s'han acollit al pla, 15 ja han començat els treballs comunitaris aquest mes d'abril.  L'Ajuntament de Cornellà va modificar l’Ordenança General de Convivència Ciutadana el 2014 per incorporar aquest programa que permet substituir les multes per actes incívics per treballs socials. Els tipus de denúncies contemplades a les ordenances municipals susceptibles de ser substituïdes per treballs comunitaris són les que afecten a la convivència, la neteja i a la tinença d’animals. La modificació també contemplava l'enduriment d'algunes sancions per tal d'actuar amb major rotunditat davant actes incívics producte de nous hàbits socials. Un dels articles modificats feia referència a la prohibició total i expressa del consum de begudes alcohòliques a la via pública i espais públics. L'ordenança municipal preveu sancions de 300 a 700 euros per consum d'alcohol al carrer. L’Ajuntament estudia cada petició rebuda i determina, depenent de la sanció i la predisposició de la persona, les sessions formatives obligatòries, la reparació dels danys i les gestions a realitzar per a la comunitat. El barem d’hores de treball depèn del tipus de sanció: per una sanció lleu s'han de fer 20 hores de treballs comunitaris; 40 hores, per una infracció greu; i 100 hores, per una molt greu.

Summary: Més de 50 persones s'acullen a fer treballs comunitaris per no haver de pagar les multes per incivisme a Cornellà


L'empresa catalana d'assecadors de mans Veltia ha augmentat un 25% la facturació el 2018 en relació a l'any anterior fins als 5 milions d'euros, segons ha informat aquest dilluns la companyia en un comunicat. Veltia exporta un 80% de la seva producció a 86 països. Els assecadors de mans de l'empresa de Barcelona es poden trobar a espais com els serveis de l'estàtua de la llibertat de Nova York, encara que el seu principal mercat és l'europeu -amb exportacions a 38 països, entre els més importants per la firma estan el Regne Unit, França i Alemanya-. El centre de producció de Veltia és a Barcelona amb una superfície de 2.000 metres quadrats en els quals fabriquen 9.000 assecadors l'any. La companyia dirigida per Miquel Canut i Jordi Carrascosa preveu augmentar els ingressos en un 50% "els pròxims anys" amb la comercialització d'un nou model d'assecador de mans. Es tracta d'un assecador de menors dimensions, "patentat i únic en el seu gènere", que la companyia defineix com "assecador a la carta" i que està pensat per poder instal·lar-se en habitacions d'hotel.

Summary: L'empresa catalana d'assecadors de mans Veltia augmenta un 25% la facturació fins als 5 MEUR el 2018


La presidenta del grup parlamentari de Ciutadans (Cs), Inés Arrimadas, ha anunciat una roda de contactes amb la resta de grups de l'oposició per impulsar una moció de censura contra el president de la Generalitat, Carles Puigdemont. En una roda de premsa des dels faristols del Parlament, just quan ha acabat la votació de la Llei del referèndum, aquest dimecres a la nit, Arrimadas ha argumentat que l'objectiu no és que ella es proposi com a candidata a presidenta, sinó que vol que es convoquin eleccions al Parlament per evitar el "xoc de trens". La cap de l'oposició pretén, així, "tornar la veu als ciutadans amb garanties i urnes i cens de veritat".

Summary: Arrimadas anuncia una roda de contactes amb els grups per impulsar una moció de censura contra Puigdemont


El president envia Borràs a Madrid per evitar nous conflictes entre l'executiu i el grup i es mostra satisfet amb el pacte de JxCat i PDeCAT ACN Barcelona.-"Molt content i satisfet. Endavant Jordi, Laura, Míriam i Ramon. Gràcies pel vostre compromís i a defensar i a exigir el dret a l'autodeterminació de Catalunya!". És el missatge que el president de la Generalitat, Quim Torra, ha llençat a través de Twitter després de confirmar-se el pacte entre JxCat i el PDeCAT perquè la llista del seu espai polític per a les eleccions del 28-A estigui encapçalada pel president de la Crida, Jordi Sánchez; la consellera de Cultura, Laura Borràs; la fins ara diputada al Congrés Míriam Nogueras; i l'eurodiputat Ramon Tremosa.  I és que, segons han explicat a l'ACN fonts de Presidència i del Consell per la República, Torra i l'expresident Carles Puigdemont han tingut molt a veure en les negociacions d'aquesta candidatura, i ho han fet per traçar una estratègia conjunta. Els conflictes i les diferències de criteri que han quedat paleses en la darrera legislatura entre les tesis de Torra i Puigdemont i les de gran part del grup del PDeCAT a Madrid, han fet que el president hagi acabat enviant Borràs al Congrés –després de convèncer-la- per coordinar una estratègia que eviti nous enfrontaments. Així, Torra i Puigdemont esperen que en votacions clau com la investidura del proper president espanyol o la validació de pressupostos, Presidència de la Generalitat i el grup del Congrés tinguin un mateix criteri.  D'aquesta manera, situant noms de la confiança dels entorns de Puigdemont i Torra en llocs de possible sortida a les eleccions del 28-A, s'asseguren que el grup parlamentari tindrà una àmplia majoria de veus alineades amb les tesis de la Presidència de la Generalitat i el Consell per la República. A més, el pes i les cares visibles de JxCat al Congrés passarà per Borràs –persona de l'estricta confiança de Torra-, Nogueras –políticament fidel a Puigdemont-, i les figures dels presos. I això fa que el president confiï que podran tenir el grup controlat des del Palau de la Generalitat.

Summary: Torra espera que la llista de Sànchez i Borràs al 28-A alineï el grup al Congrés amb les seves tesis per a la investidura


La Cambra de Comerç i l'Associació de Transports de Girona (Asetrans) han acordat impulsar uns cursos subvencionats per cobrir la falta de conductors professionals que hi ha actualment. A través d'un programa amb fons europeus, s'ofereix a joves d'entre 21 i 29 anys la possibilitat de formar-se sense haver d'assumir cap cost i incorporar-se de forma immediata al món laboral. Els inscrits hauran de fer un curs de 215 hores on s'inclouen pràctiques de conducció i la preparació per aconseguir el Certificat d'Aptituds Professionals (CAP) necessaris per portar camions o bé transport de persones. La previsió és que cada any s'ofereixin unes 75 places i que la primera promoció de joves formats ja pugui treballar a finals d'aquest any o principis del que ve. Per altra banda, les empreses que els contractin per sis mesos a temps complet rebran ajuts de prop de 5.000 euros. Des d'Asetrans asseguren que en els últims anys hi ha hagut una creixent demanda de conductors professionals, ja sigui per portar tot tipus de mercaderies com també el de transport de passatgers. La recuperació econòmica i les millores en logística faran que aquesta demanda segueixi creixent segons la patronal, que creu que aquests cursos subvencionats són una bona opció per a joves que volen entrar al món laboral de forma immediata. Calculen que un 10% de conductors que hi ha actualment es jubilaran en els pròxims anys i que també caldrà cobrir aquestes vacants.  Des de la patronal han admès que en les èpoques de més feina, com ara Nadal i estiu, no s'han pogut cobrir totes les demandes de clients (sobretot els esporàdics) per la falta de conductors professionals. Fa uns anys es va apostar per contractar conductors d'altres indrets, com ara de l'Europa de l'Est. Creuen, però, que cal una formació més específica i professionalitzada per poder treballar a la demarcació.  "Són feines que no pot fer qualsevol conductor; cal ser un professional, tenir la responsabilitat i oferir la confiança de conduir vehicles que valen entre 200.000 i 300.000 euros", ha assenyalat Albert Carenys, cap de serveis territorials de transports de la Generalitat a Girona. El domini de la tecnologia (GPS i d'altres programes) és també un requisit indispensable per poder fer aquesta feina.  Els requisits per poder fer el curs   A través d'un programa amb fons europeus, s'ofereix a joves d'entre 21 i 29 anys la possibilitat de formar-se sense haver d'assumir cap cost i incorporar-se de forma immediata al món laboral.  Els que vulguin aprendre a dur un camió hauran de tenir més de 21 anys i per portar autocars, més de 24 anys. Als inscrits s'ofereix un curs de 215 hores, totes presencials, on s'inclouen pràctiques de conducció i la preparació per aconseguir el Certificat d'Aptituds Professionals (CAP). Aquesta última part implica un total de 140 hores del total.  Aquesta formació, que els joves no hauran de pagar, pot costar entre 2.500 i 3.500 euros. Està previst que la primera promoció de joves formats ja pugui començar a treballar a finals d'aquest any o principis del vinent com a molt tard. Cada any hi ha previst oferir unes 75 places, repartides en uns tres cursos i un màxim de 25 alumnes per curs.  Per altra banda, les empreses interessades en contractar aquests joves formats rebran un ajut de 4.950 euros si els ofereixen un contracte a temps complet de com a mínim sis mesos. "És un win-win, perquè tothom hi surt guanyant", segons Carenys, perquè els empresaris aconsegueixen professionals ben formats i els joves, una formació que els acompanyarà tota la vida al marge d'on acabin treballant. Durant l'acte, també s'ha comptat amb la presència del regidor de Cooperació de l'Ajuntament de Girona, Cristòbal Sanchez, que ha aplaudit aquesta iniciativa per donar una sortida professional als joves i ha augurat que serà un èxit.

Summary: Girona ofereix cursos a joves de menys de 30 anys per ser conductors professionals i amb incorporació laboral immediata


D'acord amb el que va anunciar ahir dilluns, la Paeria ha tramès una carta als propietaris d'edificis on consta que existeixen antigues plaques franquistes del Ministerio de la Vivienda on se'ls comunica que aquestes es retiraran pròximament. La Paeria ha utilitzat la base del cens del Memorial Democràtic que assenyala en quins edificis de la ciutat perviuen encara l'antic anagrama amb les llances i el jou de la Falange. En la comunicació enviada als veïns, la Paeria assenyala que ''vol emprendre la retirada de les antigues plaques dels Habitatges de Protecció Oficial situades en edificis privats de la ciutat, atenent a les esmentades Lleis, i fer-ho de manera ordenada i evitant qualsevol situació de conflicte''. D'aquesta manera, el govern municipal ha fet un gir en el seu posicionament sobre aquesta qüestió després de la polèmica de la setmana on l'alcalde Àngel Ros va instar als qui feien nosa les plaques a agafar escala i tornavís per treure-les ells mateixos.  L'Ajuntament engloba aquesta acció en el treball realitzat en els darrers anys per donar compliment de la Llei 52/2007 de 26 de desembre de Memòria Històrica del govern espanyol i a la Llei 3/2007, del 31 d'octubre, del Memorial Democràtic de la Generalitat, des de la seva aprovació, l'any 2007. L'acció compta amb la col·laboració de la Federació d'Associacions de Veïns de Lleida (FAV). La carta enviada informa els veïns que la placa existent en l'edifici on viuen, on figura l'anagrama de l'antic Ministerio de la Vivienda, serà retirada pròximament si no manifesten el contrari. El missatge adjunta un formulari per a que els veïns puguin comunicar si hi tenen cap inconvenient. Segons el cens del Memorial Democràtic, a Lleida consta que hi ha unes 340 edificis o habitatges amb aquests símbols. Al conjunt de Catalunya n'hi ha 3.400, sense comptar Barcelona ni petits ajuntaments, per tant, el nombre total s'aproxima a 5.000.

Summary: La Paeria comunica per carta als propietaris d'edificis amb plaques franquistes que es retiraran pròximament


Un home ha resultat ferit greu en un accident de trànsit entre un camió i una furgoneta a l'AP-2 a Vila-rodona (Alt Camp), a l'altura del quilòmetre 219 de la carretera. El ferit, que és el conductor de la furgoneta i té 28 anys, ha ingressat a l'Hospital Joan XXIII de Tarragona traslladat pel Sistema d'Emergències Mèdiques (SEM). Tres dotacions dels Bombers l'han hagut d'alliberar del vehicle perquè havia quedat atrapat. L'accident és de tres quarts de set del matí. Mentre treballaven els serveis d'emergències només ha funcionat un carril en sentit Barcelona. La situació ja està normalitzada.

Summary: Un ferit greu en un accident entre un camió i una furgoneta a l'AP-2 a Vila-rodona


Unió de Pagesos demana a les administracions de Catalunya i l'estat espanyol que adoptin mesures "urgents" per tal de restablir l'activitat agrària a les granges i els conreus afectats pel pas del possible tornado de diumenge. El fenomen meteorològic va deixar greus danys als municipis de Cistella, Terrades i Navata (Alt Empordà) i a Cardona i Navès (Bages). Els ajuntaments dels municipis de l'Alt Empordà continuen recopilant totes les dades de les afectacions i esperen que poder quantificar-los durant els propers dies. Aquest dijous s'ha celebrat una reunió entre els consistoris, la Diputació i el Consell Comarcal. A la trobada, aquest darrer s'ha compromès a assumir les tasques de neteja de les restes d'amiant dels coberts que van quedar destrossats.

Summary: Unió de Pagesos reclama mesures "urgents" a les administracions per reprendre l'activitat agrària afectada pel tornado


El portaveu d'Esquerra Republicana al Congrés, Gabriel Rufián, ha fet aquest dissabte una crida a "defensar la gent del no, tan legítim i lícit com el sí". "Som demòcrates i volem sumar al Referèndum els demòcrates del sí, però també als del no", ha remarcat. Rufián ha assegurat que en aquest procés no demanen a la gent que sigui independentista, demanen "que sigui demòcrata". En l'acte central de la campanya 'La República que Farem', a Girona, Rufián ha fet una descripció d'una futura república catalana, on hi haurà "igualtat entre tots", i per això, ha argumentat, "som una amenaça per a l'estatus quo actual". El diputat d'ERC ha fet una defensa del referèndum tot recordant que "una urna no trenca res, votar no trenca res, la democràcia no trenca res".

Summary: Rufián fa una crida a "defensar la gent del no, tan legítim i lícit com el sí"


Nova polèmica a la Generalitat entre JxCat i ERC. Fonts de la Presidència han assegurat que el cap del Govern, Quim Torra, va instar dissabte el vicepresident, Pere Aragonès, i la consellera de Salut, Alba Vergés, a revertir l'adjudicació a Ferrovial. Però des de Vicepresidència neguen cap conversa entre Torra, Aragonès i Vergés on el president reclamés revertir l'externalització del contracte de rastreig de contactes dels positius de covid-19. Així ho ha avançat l''Ara' aquest dilluns i han assegurat a l'ACN fonts dels departaments de Torra i Aragonès. La secretària general adjunta d'ERC, Marta Vilalta, s'ha mostrat partidària de "revertir" l'externalització i prioritzar la gestió "directa" i "pública" de tots els serveis del Govern. Per la seva banda, la consellera de la Presidència i portaveu del Govern, Meritxell Budó, ha demanat que s'escolti la comunitat mèdica que rebutja la contractació del rastreig dels contactes dels positius de covid-19 a una filial de Ferrovial. "El que demano és que els escoltem, en parlem i, si cal, modifiquem el que haguem de modificar", ha dit en una entrevista a 'Ser Catalunya', aquest matí. La consellera ha concretat que la decisió ha estat de Salut i que "tècnicament" es tracta d'una ampliació del contracte telefònic perquè aquesta filial de Ferrovial presta el servei del 061.

Summary: Presidència diu que Torra va instar Aragonès i Vergés a revertir l'adjudicació a Ferrovial i Vicepresidència ho nega


La ciutat de Lleida ha estat reconeguda a màxim nivell a per la seva tasca en matèria de reciclatge i tractament de les fraccions de residus en el els premis que atorga l'Associació espanyola de fabricants de pasta, paper i cartró (Aspapel). L'alcalde Àngel Ros ha recollit aquest dijous a Madrid el guardó 'Tres Pajaritas Azules', que concedeix la patronal del sector paperer i que la capital del Segrià obté per segon any consecutiu. La Paeria és l'únic ajuntament català que rep enguany la màxima categoria d'aquesta distinció, que reconeix la millora en tractament de residus gràcies a iniciatives com la implantació de la recollida porta a porta, una campanya de sensibilització i una nova distribució de les illes de contenidors a la ciutat. A més de l'Ajuntament de Lleida, també ha estat distingit amb 'Tres Pajaritas Azules' el Consell Comarcal de l'Alt Empordà. La distinció 'Tres Pajaritas Azules' és el màxim reconeixement a l'excel·lència en la gestió del reciclatge de paper i cartró que concedeix aquesta patronal del sector. És el segon any seguit que la Paeria de Lleida obté aquesta distinció, destinada a les entitats locals que fan una millor tasca en la gestió d'aquests residus, i és l'únic ajuntament català que ha aconseguir enguany la màxima distinció en aquests premis.  L'Ajuntament de Lleida està fent una aposta per la millora del reciclatge de residus i la recollida selectiva, que inclou com a principal iniciativa la posada en marxa de la recollida 'porta a porta' de residus, primer entre els grans productors, i properament en una fase pilot als domicilis. A més, fa uns mesos es va dur a terme a Lleida una nova distribució d'illes de contenidors i es va endegar la campanya de sensibilització 'Cada cosa al seu lloc', mesures que, entre altres, han permès incrementar el reciclatge de residus a la ciutat un 18% en els darrers mesos. En total, són 36 els ajuntaments i agrupacions de municipis de 13 comunitats que han rebut aquest dijous un premi, en la segona edició dels guardons Pajaritas Azules que impulsa Aspapel. A més de Lleida, han aconseguit la màxima distinció els consistoris de Fuenlabrada, Logronyo, Burgos, Ciudad Real, Lleó i Sòria, el Consell Comarcal de l'Alt Empordà, el Concello d'A Coruña, el Consorci de Residus i Energia de Menorca, la Mancomunidad de la Comarca de Pamplona, el Consorcio Agrupación Nº1 Huesca i GRHUSA i la Mancomunidad de Municipios de la Costa del Sol Occidental. Altres consistoris catalans han rebut el reconeixement 'Dos Pajaritas Azules' com és el cas de Barcelona, Reus, Sant Boi i Prat de Llobregat, mentre Terrassa ha estat distingit amb 'Una Pajarita Azul'.  L'entitat ha destacat que les millores més destacades que estan impulsant els ens locals són la instal·lació de més contenidors i millor situats; la renovació dels contenidors; la recuperació després de la crisi de serveis de recollida porta a porta complementaris al contenidor; i la transparència informativa als webs municipals sobre el destí final del paper i el cartró recollit. Millorar la qualitat del material recollit, és ara el nou repte en l'economia circular del paper i el cartró.  Pajaritas Azules Pajaritas Azules és un programa anual d'assessorament, avaluació i reconeixement de la qualitat de la gestió municipal en recollida selectiva per al reciclatge de paper i cartró, enfocat a la millora contínua. L'avaluació es basa en 21 indicadors, que es valoren segons barems establerts i analitzen tot el referent a la recollida del contenidor blau i recollides complementàries, les campanyes i accions d'informació i conscienciació ciutadana, els aspectes relatius a la regulació i la planificació de la gestió i els resultats i traçabilitat fins reciclatge final.   El lliurament de les Pajaritas Azules 2018 ha tingut lloc aquest matí a Madrid, en un acte presidit per la ministra d'Agricultura i Medi Ambient, Isabel García Tejerina, al qual han assistit nombrosos alcaldes i presidents d'agrupacions locals d'arreu de l'Estat.

Summary: Els fabricants de paper i cartró reconeixen de nou la tasca de Lleida en l'àmbit del reciclatge i tractament de residus


Les empreses de telecomunicacions i Internet, amb Vodafone al capdavant, van ser les que més reclamacions van rebre per part dels consumidors a l’Agència Catalana del Consum l’any 2018 a la demarcació de Tarragona, segons ha exposat l’organisme aquest dimarts. Les van seguir les companyies de subministraments bàsics. Globalment, el nombre de reclamacions es va incrementar un 21% respecte l’any anterior fins a les 2.500, si bé el nombre de denúncies van baixar, fins a les 92. L’Agència Catalana del Consum es mostra satisfeta pel fet que un 52% de les reclamacions es van resoldre per la via de la mediació o l’arbitratge. La directora de l’Agència Catalana del Consum, Elisabeth Abad, ha detallat que les empreses amb més reclamacions van ser Vodafone, Endesa, Orange, Telefónica, Xfera Mòviles, Vueling, Naturgy, Evofinance i iDental. Abad ha considerat que l’increment de reclamacions en part és conseqüència de les campanyes impulsades des de l’organisme: “Les nostres campanyes comencen a tenir l’efecte desitjat. Volem ciutadans més sensibilitzats en matèria de consum”, ha destacat. De les 2.564 reclamacions interposades pels consumidors, el 52,25% es van resoldre per la via de l’arbitratge. Un procediment pel qual ja es demana una compensació econòmica pel dany o tracte sofert. Abad ha explicat que per tramitar-la “primer s’ha de fer la queixa a l’establiment, a través dels fulls de reclamació i si al camp d’un mes no hi ha una resposta satisfactòria o no s’està d’acord amb la proposta de l’empresa, des de l’Agència Catalana del Consum s’inicia un expedient conforme farem la mediació”. En cas que aquest procediment no sigui suficient, el client té l’opció d’anar a l’arbitratge: “La mediació és automàtica, l’arbitratge necessita una petició i que l’empresa hi estigui adherida”, ha matisat la directora. Tot i això ha valorat que a Catalunya han percebut que “hi ha una cultura del pacte per evitar anar a la justícia, que pot tardar dos anys en resoldre”. Amb l’arbitratge els terminis no s’allarguen més enllà de les dues setmanes, tal i com ha assegurat. L’objectiu de l’organisme és passar del 52% al 60% durant el 2019. Menys consultes i denúncies Durant el 2018 es van reduir les consultes en un 15%. Segons Abad la raó es troba en el fet que les xarxes socials han agilitzat els terminis i es mostra convençuda que la tendència s’accentuarà perquè la nova pàgina web permetrà tramitar-les sense passar per les oficines. També han caigut el nombre de denúncies presentades a la demarcació, en concret un 40%, fins a les 92.  En canvi, s’han incrementat les inspeccions. Se’n van realitzar 849 a la demarcació, fet que representa un creixement del 43%. D’aquestes, el 38% es va dur a terme en el marc d’una campanya, mentre que el 21% va estar motivada per una denúncia. Abad ha posat en valor aquestes xifres perquè “els productes detectats en les inspeccions atempten contra la seguretat, sobretot de nens i nenes”. Molts d’aquests articles, entre els que hi ha principalment joguines i aparells tecnològics, “han estat fabricats fora de la Unió Europea”, ha detallat.

Summary: Les empreses de telecomunicacions són les que més reclamacions van rebre dels consumidors el 2018 a Tarragona


La Guàrdia Civil va detenir dijous un veí d'Amposta com a presumpte autor d'un delicte de tinença il·lícita d'armes i dipòsit d'armes de guerra. Els agents van detectar que l'home tenia diverses armes de foc sense la documentació legal exigida en el marc d'un control fet al juny. En concret, tenia un rifle 'la Corunya', un fusell metrallador conegut com a 'naranjero' i dues armes d'avantcàrrega. Les armes estaven en perfecte estat i no tenien cap tipus d'inutilització que pogués impedir el funcionament i els agents van procedir a intervenir-les. Posteriorment, l'home va fer entrega voluntària de tres projectils d'artilleria de 150 mm, procedents de la Guerra Civil i que tenia al seu domicili de manera il·legal. Una investigació per esbrinar l'origen de les armes va conduir a un comerç de Sant Carles de la Ràpita, denunciat el 2016 per distribuir armes i munició de la Guerra Civil sense autorització. Els agents van fer una inspecció a l'establiment, on van acabar intervenint 15 granades de mà i un projectil de morter, tots ells sense documentació i certificació d'inutilització corresponents. Per tot plegat es va denunciar el comerç amb una infracció greu sobre protecció de la seguretat ciutadana.

Summary: Detenen un veí d'Amposta per tinença il·lícita d'armes i dipòsit d'armes de la Guerra Civil


Sota el títol 'Nou cicle econòmic: nous reptes' la trobada empresarial referent al sud del país, la Jornada Gresol tornarà a aplegar importants figures del món econòmic. Aquest cop, la jornada, que és itinerant, se celebrarà a Tortosa el pròxim dimecres 25 d'octubre al recinte firal. Entre els ponents, destaca una conferència del president de CaixaBank, Jordi Gual, poques setmanes després que l'entitat hagi decidit canviar la seu social fora de Catalunya per la incertesa política del moment. També hi ha una taula rodona sobre l'economia i la tecnologia on intervindrà el director general de Telefònica a Catalunya, Kim Faura, i l'exministre del PP, Josep Piqué, entre altres. Gresol també posarà sobre la taula la importància de les infraestructures sobretot el Corredor Mediterrani ferroviari però també el viari.

Summary: La tecnologia, els nous motors econòmics i el Corredor Mediterrani, a debat a les jornades Gresol


Cervera es convertirà durant aquest 2019 en la Capital de la Cultura Catalana, la ciutat més petita que fins ara ha ostentat aquesta distinció, amb el desplegament d'un programa d'activitats amb prop de 200 accions interdisciplinàries repartides en 25 escenaris i amb la participació de més de 260 artistes i creadors, amb el qual es vol posar en valor la riquesa cultural de la ciutat i de la Segarra. Les propostes, pensades per a totes les edats, abracen diferents eixos com són una mirada contemporània, nous públics, cultura transformadora, territori i transmissió cultural. Els actes arrencaran el 19 de gener amb l'espectacle inaugural 'MEM', un muntatge de producció pròpia centrat en la cultura des d'un vessant polièdric. En l'acte de presentació de la programació, el grup La Terrasseta de Preixens ha presentat el tema 'Surt el Sol', composat expressament per encàrrec de la comissió organitzadora.

Summary: Cervera presenta un programa interdisciplinari i de proximitat amb unes 200 activitats per a la seva capitalitat cultural


La falta de neu ha evitat que els hotels del Pirineu gironí poguessin arribar a omplir en algun moment de les festes nadalenques. El pic més alt de reserves s'ha registrat per Cap d'any però la mitjana d'ocupació s'ha situat entorn al 80-85% als establiments del Ripollès i la Cerdanya. Al litoral i a zones d'interior els hotels tenen registres inferiors per a aquestes dates, on l'activitat es concentra a la muntanya. Des de la Federació d'hostaleria de les comarques gironines apunten que les dades són similars a les de fa un any, amb lleugers repunts. On sí han penjat el cartell de complert és als establiments de turisme rural coincidint amb la celebració de Cap d'any. Des de l'associació asseguren que han tingut entre un 10% i un 15% més de reserves que el Nadal passat.  Text El calendari ha fet que aquest anys els dies festius donin peu a caps de setmana llargs tant per Nadal com per Cap d'any.  Des del sector del turisme de les comarques gironines, aquest és un factor que valoren positivament. En canvi, el fet que no hagi nevat pràcticament fins al final de les festes ha fet que els establiments del Pirineu no arribin a fer el ple en dates tan significatives i quan hi ha molta gent  que té set de neu.  Aquesta és la situació que s'ha donat als hotels del Ripollès i la Cerdanya, on les ocupacions mitjanes aquests dies de Nadal s'han situat entre el 80% i el 85%. La setmana més important ha estat la de Cap d'any però, segons reconeix la portaveu de la Federació d'hostaleria de les comarques gironines, Marina Figueras, no s'ha arribat a fer el ple.  "Ha fet molt bon temps i no ha nevat, la gent espera a última hora i si no hi ha neu fa un puja i baixa o s'està menys dies", explica Figueras. La majoria dels turistes que ocupen les habitacions dels hotels del Pirineu gironí són de proximitat i, per això, des de la federació apunten que es mouen per reserves de darrera hora. Per això, si no neva i no poden esquiar, busquen una altra destinació.  Per a aquestes dates és habitual que els registres més importants es donin a les zones d'alta muntanya.  A la resta, molts hotelers aprofiten per tancar, fer vacances o reformes als hotels. Per això, a la Costa Brava hi ha un 60% de la flota tancada i a zones com al Selva interior i la Garrotxa també fan vacances un 40% dels establiments.  Durant la primera setmana de festes –la de Nadal-, l'ocupació a l'Alt Empordà ha estat del 35%, a la Costa Brava centre del 40% i a la Selva marítima (que és on obren més hotels, sobretot a Lloret de Mar) ha estat del 60%. La setmana més potent ha estat la de Cap d'any perquè els turistes ja no estan tan en família i aprofiten per fer sortides. En aquesta segona setmana, doncs, l'ocupació s'ha enfilat  a l'Alt Empordà i a la Costa Brava centre ha estat del 60% i a la Selva marítima del 80%.  A zones d'interior, l'ocupació durant  la primera setmana de festes s'ha situat en un 30% a la Garrotxa i pels volts del 50% a la Selva interior. La setmana de Cap d'any les xifres d'ocupació han estat millors: del 50% a la Garrotxa i de fins al 60% a la zona interior de la Selva. Pel que fa a la ciutat de Girona, l'ocupació mitjana s'ha situat en el 45% a l'inici de les festes i s'ha enfilat fins al 55% per Cap d'any.  Segons la portaveu de la federació, Marina Figueres, els registres són similars als del Nadal passat, amb algun lleuger increment. Això sí, cap establiment ha vist que la situació anés a pitjor.  Les cases rurals plenes Les 300 cases rurals que conformen l'Associació Turisme Rural de Girona han tingut ple aquestes festes. Segons explica el president de l'associació, Ramon Corominas, el calendari ha estat beneficiós i han vist com moltes reserves arribaven amb temps per tal d'assegurar-se que tenien lloc per passar dies assenyalats com Cap d'Any o Nadal.  La setmana de Nadal les reserves a les cases rurals de la zona propera a la Costa Brava i a les zones d'interior han arribat al 85% i ja a les comarques del Pirineu –Ripollès i Cerdanya- ha estat tot quasi ple.  En el cas de les cases rurals, no ha fet tan mal que no nevés. Segons explica Corominas, el fet que calgui reservar amb temps fa que la gent no es faci enrere si no nevés, ja que tenen la reserva feta i hi van de totes maneres. "Aquest any hem tingut infinitat de reserves", reconeix Corominas. Respecte l'any passat, creu que han augmentat entre un 10% i un 15%.  Per al cap de setmana llarg de Cap d'any totes les cases de la demarcació han estat plenes. Per Reis, en canvi, les ocupacions han caigut fins al 80-85% a les zones de muntanya i al 50% a la costa.  El president ha destacat que al llarg de tot el 2015 han notat que la situació millora i han anat incrementant les reserves. "Durant tot l'any hi ha hagut augments d'entre el 10 i el 15%", ha reconegut. Ara bé, segons Corominas, el client reserva com a molt a 15 dies vista i això fa que, hores d'ara, les cases rurals pràcticament no tinguin reserves. "Esperem que el 2016 sigui un bon any i acabem de treure el cap de l'aigua", ha manifestat.

Summary: La falta de neu fa que els hotels del Pirineu gironí no omplin i es quedin amb ocupacions mitjanes del 80-85% per Nadal


Els investigadors de la Xarxa Aerobiològica de Catalunya de l’Institut de Ciència i Tecnologia Ambiental de la UAB (ICTA-UAB) preveuen una primavera "complicada" pels al·lèrgics al pol·len. Les importants pluges de la tardor i un hivern de temperatures suaus s'ha traduït en una important pol·linització d'espècies com les gramínies que es podria estendre a d'altres com el plataner, la parietària o l'olivera si no plou amb força durant la primavera o pugen les temperatures de manera sobtada. Jordina Belmonte, investigadora de l’ICTA-UAB, ha alertat que aquestes altes concentracions de pol·len poden provocar que persones al·lèrgiques a les que no se'ls manifestaven els símptomes altres anys aquesta primavera els pateixin. Els al·lergòlegs, de la seva banda, han apuntat que ens pics de pol·len com els previstos es multipliquen les consultes a especialistes i reclamen a les persones diagnosticades que segueixin els tractaments per no col·lapsar els serveis d'urgències.

Summary: Els especialistes preveuen una primavera "complicada" pels al·lèrgics per l'alta concentració de pol·len


El Projecte Boscos de Muntanya ha reunit 546 voluntaris (entre els quals, 112 joves) en la campanya d'estiu d'enguany, que ha tingut lloc al Pallars Sobirà i el Ripollès. Les campanyes s'han perllongat 22 setmanes i han intervingut en 50.000 m² de terreny generant més de 100 tones de fusta amb el segell PEFC de gestió forestal sostenible. També s'han recuperat cinc quilòmetres de camins ramaders tradicionals i 15.000 m² de pastures, i s'han restaurat trams de murs de pedra seca. Alhora, els voluntaris han instal·lat dos abeuradors de fusta per al bestiar i han construït dos miradors amb fusta pròpia. L'entitat demana a les institucions que s'impliquin a fons en l'acció mediambiental per garantir el futur dels ecosistemes de muntanya. En total, els participants han dut a terme prop de 28.000 hores de voluntariat en feines de recuperació i cura dels boscos. L'estímul de l'economia circular rural a partir de la ramaderia, la prevenció d'incendis i la protecció de l'hàbitat d'espècies locals han estat els tres grans eixos d'acció. El director del projecte, Andreu González, valora molt positivament la campanya 2019 i fa una crida a les institucions perquè es comprometin amb la protecció mediambiental. González ha explicat que "la ciutadania té moltes ganes d'implicar-se en els reptes ambientals que té com a societat, com el risc d'incendis, l'emergència climàtica i la pèrdua de paisatges i de biodiversitat". El director del projecte ha afegit que "tant la Generalitat com els ajuntaments i les diputacions encara no hi destinen prou recursos". Després de 13 anys de creixement continu, els organitzadors destaquen haver aconseguit "articular un model de participació ciutadana estable, autònom i sostenible, en què el 70% dels ingressos prové de fons propis, com les aportacions de socis i donants i el valor de la feina feta a la muntanya". Segons González, el Projecte Boscos de Muntanya "demostra que és possible implicar la ciutadania en els reptes de les zones rurals i posar les persones al centre d'un nou paradigma de relació amb l'ecosistema". L'entitat defensa "un nou model que vagi més enllà de la conservació estricta de la natura o la màxima rendibilitat agrícola" i proposa "aprendre a conviure amb els boscos i l'ecosistema que ens envolta traient-ne el màxim rendiment però respectant-ne un futur que, en definitiva, també és el nostre, perquè en formen part".

Summary: El Projecte Boscos de Muntanya acull més de 500 voluntaris en 22 setmanes de feina al bosc


El sindicat celebra que l'operació genera "expectatives" de creixement a la planta de Viladecavalls ACN Barcelona.-La federació d'Indústria de CCOO de Catalunya i les seccions sindicals de CCOO a Ficosa valoren positivament l’anunci del reforç de Panasonic en l'accionariat de Ficosa. Segons ha destacat el sindicat en un comunicat, l'operació "reforça l'aliança de capital i negoci" de Ficosa amb Panasonic i  "suposa una major estabilitat i garanties de futur per a la plantilla de Viladecavalls". Segons ha comunicat la companyia, Panasonic incrementa la seva participació a Ficosa Internacional, passant del 49% al 69% de les accions. La resta de capital queda en mans de la família Pujol, fundadora de la multinacional. "Aquesta operació possibilitarà una major capacitat d’inversió i innovació i genera expectatives de continuar creixent en el desenvolupament industrial tecnològic de l’empresa", segons ha informat el sindicat.

Summary: CCOO valora que l'anunci de Panasonic sobre Ficosa dóna "garanties de futur i estabilitat per a la plantilla"


Els Mossos d'Esquadra van detenir el 9 de febrer a la Jonquera (Alt Empordà) dos homes, de 44 i 71 anys, com a presumptes autors d'un delicte de furt a l'interior de vehicle. Els fets van tenir lloc el mateix dia pels volts de les onze del matí, quan la policia va detectar un cotxe sospitós. Els agents el van aturar i van identificar els dos ocupants. Durant l'escorcoll, van localitzar dues bosses grans d'escombraries que contenien diverses caixes de sabates. També hi van localitzar eines (entre les quals hi havia cúters, llanternes, alicates o tornavisos) que habitualment s'utilitzen per sostreure la càrrega dels camions que s'aturen a la zona. Els ocupants del cotxe no van poder justificar la procedència de les caixes i la policia les va comissar.  Paral·lelament, els mossos van localitzar, en una benzinera de la carretera N-II, un camió que transportava caixes de sabates. El conductor els va relatar que acabava de ser víctima d'un furt i que li havien robat mig palet de caixes. Després de comprovar que les sabates comissades coincidien amb les que li faltaven al camioner, van detenir els dos homes.  Els arrestats, amb antecedents, van quedar en llibertat amb càrrecs després de passar a disposició judicial.

Summary: Detinguts dos homes per robar part de la càrrega de sabates d'un camió a la Jonquera


Catalunya ha registrat més de 85.000 Expedients de Regulació Temporal de l'Ocupació (ERTO) des de l'inici de la pandèmia de covid-19 i ja hi ha més de 625.000 treballadors que hauran de cobrar l'atur temporalment. El balanç fins aquest dimarts indica que 85.115 empreses han presentat un ERTO a Catalunya, i que hi ha 625.356 afectats. Segons les últimes dades del Departament de Treball, que ha comunicat el conseller Chakir El Homrani en una roda de premsa, el 96,1% dels expedients al·leguen una causa de força major. Només el 10% dels treballadors s'han inclòs en un ERTO que no s'ha presentat per aquest supòsit. La gran majoria de regulacions temporals de la feina es concentren a la demarcació de Barcelona, on hi ha el 72% dels ERTO que s'han registrat a Catalunya. El 33% dels expedients s'han tramitat a la comarca del Barcelonès, el 10% al Vallès Occidental i el 9% al Baix Llobregat. Per sectors, hi ha un gran nombre d'empreses de serveis, que representen el 82,85% del total dels ERTO. A molta distància, se situa la indústria i la construcció amb un 7,6% dels ERTO. Les persones que s'hauran d'acollir a un ERTO a conseqüència de la crisi del covid-19 ja representen el  17,9% de la població ocupada a finals d'any.

Summary: Catalunya registra 85.115 ERTO des de l'inici de la crisi del coronavirus i ja hi ha 625.356 treballadors afectats


Principi d’acord entre la Conselleria de Territori i Sostenibilitat i la Junta Central d’Usuaris d’Aigües del Baix Ter per crear i desenvolupar un conveni en defensa del riu Ter. Aquest document vol ser una eina per garantir el cabal d’aquest riu que, des dels anys 1960, és la principal font d’abastament d’aigua potable de l’àrea metropolitana de Barcelona. En primer lloc, el Departament de Territori s’ha compromès a reduir en dos anys el transvasament d’aigua cap a Barcelona, passant de 166 hectòmetres cúbics anuals actuals a 140. Al mateix temps, tenen previst invertir en una planta de Breda i preveuen una partida pressupostària per posar en funcionament diverses dessaladores en cas d’emergència per sequera, en comptes d’extreure més aigua del Ter. El conveni també inclouria una aportació econòmica d’uns 240.000 euros – 60.000 euros anuals durant quatre anys- per impulsar projectes de millora del riu, relacionats amb la qualitat de l’aigua i els seus aqüífers.

Summary: Acord entre Territori i la Junta d’Usuaris d’Aigües del Baix Ter per desenvolupar un conveni en defensa del riu


El Departament de Justícia construirà un nou equipament penitenciari a la ciutat de Tarragona. Serà un centre obert expressament dissenyat per al tractament dels interns en règim de tercer grau, que actualment compleixen condemna a l'antiga presó de la ciutat. Tindrà capacitat per a 150 interns i serà l'únic de tota la demarcació. Les obres començaran el 2018 i duraran un any i mig. Està previst que el nou centre obert, que tindrà capacitat per a 150 condemnats, entri en funcionament a finals de 2019. L'edifici, de cinc plantes, es construirà en un solar al costat de la comandància de la Guàrdia Civil i de la Guàrdia Urbana de Tarragona. Costarà prop de 9 milions d'euros. S'hi traslladaran els 95 interns que queden a l'antiga presó. L'espai tancarà definitivament les portes d'aquí a tres anys.

Summary: Tarragona tindrà un nou Centre Penitenciari Obert el 2019


ERC demanarà la compareixença del ministre de l'Interior, Juan Ignacio Zoido, en la comissió d'Interior al Congrés i també al Senat perquè expliqui els motius de la retenció aquest dimarts de l'autocar on viatjaven membres de l'esquerra independentista per donar suport als detinguts per cremar fotos del Rei durant la Diada. Així ho han anunciat la diputada Ester Capella i el senador Santi Vidal. La policia espanyol ha aturat l'autocar cap a dos quarts de set del matí a Alcalá de Henares i ha detingut Roger Santacana i Nora Miralles, els dos investigats que els Mossos d'Esquadra no van detenir aquest dilluns.

Summary: ERC demanarà que comparegui Zoido per explicar els motius de la retenció de l'autocar de l'esquerra independentista


El Col·legi de Pedagogs de Catalunya (Copec) ha subratllat en un comunicat que en l'escenari excepcional que ha creat la pandèmia de la covid-19 “és més important l’acompanyament i seguiment personal i emocional” de l'alumnat “que l’estrictament acadèmic”. A parer de Copec, els tutors han de “prioritzar” l’acompanyament emocional dels alumnes atenent les diferents realitats emocionals que poden travessar, i pel que fa a la matèria docent, el col·legi considera que en aquests moments “el més important no són els continguts, sinó mantenir la curiositat i treballar des del confinament els hàbits o rutines que predisposin a l’aprenentatge”. Copec subratlla que la situació ha fet més evident la bretxa tecnològica i la dificultat d'alguns alumnes de seguir les classes en línia, i en aquest sentit apunta que no n'hi ha prou amb lliurar material tecnològic a les famílies, sinó que també cal que els adults puguin acompanyar els fills en l’ús d’aquestes eines. També afirma que cada alumne s’ha d’adaptar a unes rutines i uns horaris “diferents i amb un cert grau de variabilitat”. Això demana, a parer de Copec, “flexibilitzar l’atenció docent a les diferents realitats de l’alumnat”. Finalment, el col·legi indica que el nou plantejament d’ensenyament-aprenentatge exigeix augmentar la qualitat de les reunions i coordinacions entre els diferents equips docents de les escoles, “donant una visió cohesionada de la tasca docent i elaborant una proposta coherent i dinàmica d'ensenyament en la distància”.

Summary: Els pedagogs subratllen que ara és més important “l'acompanyament emocional” que l'acadèmic


El president del consell d'administració de Fira de Barcelona, Josep Lluís Bonet, ha lamentat la "trencadissa" en el pacte de govern municipal entre Barcelona en Comú i el PSC a la capital catalana i ha demanat "estabilitat". En una ponència a la Llotja de Mar organitzada per la Cambra de Comerç i sota el títol 'Fira de Barcelona, motor econòmic del país amb projecció global', Bonet ha lamentat que la situació política a nivell català ha "posat en perill" la marca Barcelona. "No anar junts sempre té un cost. El model Barcelona funciona, no l'espatllem. Quan els polítics es desvien buscant altres coses, no anem bé", ha sentenciat el president de la Fira. Bonet ha lamentat que s'ha perdut la "confiança" que hi havia a l'exterior cap a Barcelona. "Sense estabilitat, normalitat i seguretat jurídica no tindrem res", ha conclòs.

Summary: Bonet lamenta la "trencadissa" en el govern municipal de Barcelona entre Colau i el PSC


Unes 400 persones s'han manifestat a Lloret de Mar (Selva) per exigir a l'empresa dels quatre hotels tancats que pagui les nòmines pendents. Els quatre establiments van tancar de manera sobtada a principis de setembre després que es descobrís que tenien multitud d'irregularitats, com la llum punxada o, en un cas, una connexió il·legal del gas. Aquesta situació ha deixat una plantilla de 150 treballadors a l'atur i amb nòmines i d'altres complements pendents de cobrar (els sindicats calculen que, en total, se'ls deuen uns 200.000 euros). El president del comitè del Marina Sand, José Luis Sánchez, denuncia que l'empresari vol "espoliar" l'hotel i ha posat a la venda a Internet les televisions i tot el mobiliari. A la manifestació hi ha assistit el secretari general de CCOO a Catalunya, Joan Carles Gallego, que ha demanat més implicació al Govern per evitar casos així i ha criticat que no es fa prou pressió a través de la Inspecció de Treball. Els hotels Marina Sand, Savoy, Mediterranean Sand i Sun Village van tancar a principis de setembre de manera sobtada i deixant 150 treballadors al carrer. L'Ajuntament de Lloret de Mar els va retirar la llicència d'activitats després que es descobrís que l'empresari que els gestiona, Jose Luis Velasco, havia comès diverses irregularitats. Tenia la llum punxada als quatre hotels (de fet el cas es va destapar per un incendi al Sun Village), al Marina Sand tenia una connexió il·legal de gas i devia més de 450.000 euros a l'ajuntament en concepte de taxes, impostos i rebuts d'aigua. En una setmana, l'operador turístic que havia llogat els quatre hotels, Wordl2meet, va haver de recol·locar 1.500 persones en d'altres hotels de Lloret i dels voltants. Deutes de 200.000 euros amb els treballadors Malgrat que l'empresa va arribar a un acord amb els treballadors davant la Inspecció de Treball, aquests encara no han cobrat tot allò que se'ls deu. Per això, i per exigir un model turístic que respecti els drets dels treballadors, unes 400 persones s'han manifestat a Lloret de Mar per exigir que es pagui tot el es deu a la plantilla.  El president del comitè d'empresa del Marina Sand  -un dels darrers hotels que va tancar-, José Luis Sánchez, ha reconegut que tota la plantilla dels quatre hotels està afectada per impagaments. A alguns empleats se'ls deu la nòmina de juliol i/o d'agost, a d'altres part de la paga doble d'estiu o altres complements. En total, es calcula que els treballadors tenen pendent de cobrar 200.000 euros.  La manifestació ha arrencat a les portes de l'hotel Marina Sand, on hi ha un cartell enganxat a la porta que anuncia que està tancat i on es deixa un telèfon de contacte per cas "d'urgència". Els manifestants han recorregut a peu l'avinguda de Tossa en direcció al centre de Lloret, han baixat per l'avinguda Just Marlès i han fet el passeig de Mar fins arribar a l'ajuntament. Durant el recorregut, han cridat proclames en contra de la Generalitat i també en contra de l'empresari  com: "Generalitat, prou neutralitat" i "volem cobrar els nostres salaris".  El material dels hotels, a la venda a portals de segons mà d'Internet  En arribar a les portes de l'ajuntament, el president del comitè del Marina Sand ha agafat el micròfon per agrair el suport. A més, ha explicat que feia dos dies havia rebut una trucada de l'empresari explicant-li que "estava fent tots els possibles" per pagar les nòmines. Segons la versió de Velasco, està intentant demanar un crèdit al banc posant d'aval uns terrenys que té. Sánchez també ha denunciat que l'empresari vol "espoliar" l'hotel, ja que han trobat a través d'Internet que vol vendre totes les televisions i el mobiliari del Marina Sand a través d'una coneguda pàgina de venda de material de segona mà.  Segons denuncia Sánchez, el que més preocupa als treballadors és "la incògnita" sobre què passarà la temporada vinent, ja que no saben si els hotels tornaran a obrir o si se'ls vendran. En cas de canviar de mans, l'acord amb l'empresa incloïa la subrogació dels contractes. "Serà un hivern molt dur i complicat", augura el representant dels treballadors.  Per la seva banda, el secretari general de CCOO a Girona, Bartomeu Compte, ha lamentat la situació i ha recordat que el desembre passat ja s'havien queixat i manifestat perquè la plantilla del Marina Sand patia impagaments. Tot i això, segons assegura, la Generalitat no ha fet cap inspecció a cap dels hotels de la cadena. Compte també ha avançat que si els treballadors no cobren a finals de setembre es plantejaran noves mobilitzacions.  Gallego acusa la Generalitat de no actuar El secretari general de CCOO a Catalunya, Joan Carles Gallego, ha reconegut que la situació de Lloret és "anòmala i excepcional" però ha advertit que és "la punta de l'iceberg". Segons assegura, el sector turístic està patint una situació de "precarietat i explotació dels treballadors" i acusa la Generalitat de no fer prou per aturar-ho. "L'administració ha de pressionar més, fer més inspeccions als hotels per evitar que hi hagi treballadors en situacions tan greus com la de Lloret", ha assenyalat.   Segons el líder de CCOO, el problema de Lloret es pot extrapolar a d'altres punts del país i reclama a l'administració que garanteixi un "model turístic de qualitat, respectuós amb els drets dels treballadors i amb l'entorn on actua". Per últim, Gallego ha subratllat que l'administració "no ha fet els deures" i els ha demanat més pressió sobre els empresaris que no compleixin la normativa laboral.

Summary: Unes 400 persones es manifesten a Lloret per exigir a l'empresari dels hotels tancats que pagui les nòmines pendents


Tres intents de robatori a entitats bancàries de Llagostera (Gironès) en tres dies consecutius. La Policia Local ha tornat a detenir aquesta matinada el lladre que durant les darreres tres nits s'ha dedicat a rebentar caixers automàtics i a forçar l'accés a les oficines trencant vidres a cops de martell i escarpa. En aquesta ocasió, l'objectiu ha estat la sucursal del BBVA-Caixa Catalunya situada al número 3 de la plaça Catalunya. L'alarma de l'entitat ha saltat pocs minuts abans de les dues de la matinada i, a través de les càmeres de seguretat, han vist que a dins l'oficina hi havia un home amb un martell. La Policia Local s'ha traslladat fins al lloc i l'han detingut. Es tracta del mateix delinqüent arrestat dimecres i dijous per dos intents de robatori més. Ara, el jutjat de guàrdia haurà de decidir si l'envia a presó o, per contra, torna a quedar en llibertat.

Summary: Detenen per tercer cop consecutiu el lladre que intenta robar a bancs de Llagostera a cops de martell


Els Bombers de la Generalitat han atès 54 avisos relacionats amb la pluja des de les 07.00 h d’aquest matí. D’aquesta manera, i des de l’inici de l’episodi de tempestes ahir a la tarda, el total d’avisos atesos ha estat de 437, la majoria dels quals a la Regió Metropolitana Nord (362), gairebé tots ells a la comarca del Maresme. A les vuit del vespre la tempesta afectava diversos punts de Catalunya, però especialment el Barcelonès i novament el Maresme sud. Des de l’inici de l’episodi i fins a les 18.00 h, el telèfon d’emergències 112 de Catalunya ha rebut 1.023 trucades relacionades amb les pluges. La gran majoria s’han fet des del Maresme (802), seguides del Barcelonès (104), Baix Empordà (15) i Selva i Bages (13). Les trucades han estat principalment per acumulacions d’aigua, inundacions de baixos, de patis o soterranis, filtracions, incidències al clavegueram i també rescat de vehicles i accidents.   Als afores de Llinars del Vallès, a la zona de Sant Joan de Sanata, el vent de la tempesta ha fet caure un arbre de grans dimensions sobre un vehicle, concretament al quilòmetre 12 de la carretera C-251.  D’altra banda, Protecció Civil de la Generalitat manté també el Pla de Protecció Civil de Catalunya (PROCICAT) en fase de Prealerta per la previsió d’onades superiors als 2,5 metres des de la meitat nord del litoral del Barcelonès fins a l’Empordà. Es preveu que el fort onatge s’allargui fins demà, tot i que serà més probable superar el llindar de fort onatge a la costa del Baix i Alt Empordà.

Summary: Els Bombers han atès 54 avisos relacionats amb la tempesta des de les set del matí


El grup municipal de Ciutadans (Cs) a Sant Cugat del Vallès (Vallès Occidental) ha interposat una denúncia contra el govern d'aquesta ciutat per la retirada de les banderes institucionals de la façana de l'Ajuntament. Fonts municipals han explicat a l’ACN que es troben a la bugaderia perquè les estan rentant. La formació taronja ha rebutjat aquesta explicació tot recordant que dilluns passat, durant la celebració del ple, l'alcaldessa del municipi, Mercè Conesa, va explicar que les banderes tornarien a col·locar-se "quan es restableixi la normalitat al país". En aquesta línia ha retret l'actitud de la batlle i ha dit que és "irresponsable i irrespectuosa amb la resta de ciutadans que no segueix la seva mateixa ideologia" a més d'estar cometent una "il·legalitat". Aldo Ciprian, portaveu del grup municipal de Ciutadans, ha presentat una denúncia a la Policia Local davant "l'incompliment de l'ordenament jurídic vigent", per la qual es regula l'ús de la bandera Catalana, la d'Espanya, la de la Unió Europea i la de Sant Cugat . "En aquests moments l'Ajuntament està incomplint la llei que regula l'ús de les banderes" ha afirmat Ciprian. Ciutadans afirma que l'Ajuntament va despenjar les quatre banderes fa ja gairebé un mes al·legant que eren a la bugaderia però indica que l'alcaldessa va confirmar dilluns passat en sessió plenària que es tornarien a penjar "quan es restableixi la normalitat del país".  Ciprian afirma que Conesa "ha deixat de representar a tots els ciutadans" i ha afegit que "es tracta d'un abús de poder".

Summary: Ciutadans denuncia l'Ajuntament de Sant Cugat per retirar totes les banderes de la façana de l'edifici consistorial


Les cinc edicions de la 080 Barcelona Fashion Showroom hauran generat un volum de negoci aproximat de 10 milions d'euros a les marques catalanes que hi exposen les seves col·leccions, segons un estudi del Departament d'Empresa i Coneixement. Cada edició genera 2 MEUR entre vendes directes, comandes i acords de distribució, i així, "si s'assoleix enguany la mateixa xifra de negoci mitjana que genera cada edició, haurem generat 10 milions d'euros en poc més de dos anys", ha assegurat aquest dimarts durant la inauguració de la 5a edició de la fira comercial de la 080, el president del Clúster Català del Tèxtil (MODACC), Lluís Costa. D'altra banda, el secretari general d'Empresa i Competitivitat, Joan Aregio, ha destacat la "capacitat d'internacionalitzar de les empreses del tèxtil català" que aglutinen el 30% de les exportacions del conjunt de l'estat espanyol; i que entre gener i novembre de 2017 han augmentat un 5,8%. Vint marques catalanes buscaran ampliar les vendes i fer visibles les seves propostes davant una setantena de compradors entre aquest dimarts i dimecres a la fira de la 080, que enguany s'ha especialitzat en moda de dona de segment alt.  Costa ha remarcat que l'esdeveniment és un "instrument poderós" i un "trampolí" perquè els dissenyadors catalans "projectin les seves propostes" a l'exterior. La 5a edició de la fira aposta per marques amb capacitat d'internacionalització com Escorpion, Naulover, Lola Casademunt, SweetMatitos, amt o Ester Ferrando, entre d'altres. De fet, la marca de la dissenyadora Ester Ferrando va tancar la seva primera venda a l'exterior –concretament a Alemanya- en una edició anterior de la fira de la 080. "Realment és una experiència molt bona perquè així et dones a conèixer al món", ha destacat Ferrando. Per la marca amt, del jove dissenyador Adrià Machado, la 5a edició de la Showroom és la primera en la qual participen. Machado ha explicat a l'ACN que volen "començar a sortir fora" i la fira "és una bona oportunitat" que els "afavoreix". "Esperem aconseguir un contacte, entrar a algun altre Showroom, o fer alguna venda", ha afegit el dissenyador manresà. També ho veu una bona manera de "mostrar les col·leccions a clients de tot el món", el director general de Hub International Brands, Pep Generó. "Ve gent del Japó, Anglaterra o França", ha descrit.  Entre la setantena de compradors acreditats enguany, una vintena són internacionals. Una d'elles és la responsable de la distribuïdora de Nova York Crescala Fashion Development, Judy Sandman, que ha explicat a l'ACN que espera "trobar alguna nova col·lecció per portar als Estats Units i ensenyar-les a les botigues de petit comerç americanes". És el primer cop que Sandman assisteix a la Showroom i ha opinat que el mercat dels Estat Units "respondrà bé" a l'oferta que presenten les marques catalanes amb "dissenys colorits i amb molta textura", ja que cerquen "creacions úniques".  A l'acte inaugural de la Showroom també hi ha assistit la directora general de Comerç, Muntsa Vilalta, el director de la 080 Barcelona Fashion i gerent del Consorci de Comerç, Artesania i Moda (CCAM) de la Generalitat, Miquel Rodríguez, i la portaveu del clúster i directora general de la firma Cóndor, Roser Ramos. Fins demà dimecres 31 de gener, les marques seleccionades exposaran les seves col·leccions per la temporada tardor-hivern 2018/2019 a la Sala Francesc Cambó del Recinte Modernista de Sant Pau. Entre les firmes catalanes presents també hi són Sita Murt, TCN, Diktons, Designers Society, Teoh&Lea, Divas, Anna Mora/Brunella, Magan, Victoria Barrueco, Marta Huerta, Guitare, Ölend, Stone o Dumanto.

Summary: Les cinc edicions de la 080 Barcelona Fashion Showroom generen 10 MEUR de volum de negoci